*Denne artikkelen omhandler bilfergen fra 2002. For andre fartøy med samme navn, se Eira (skip).*

**MF «Eira»** (IMO: 9261621) er en norsk bil- og pendelferge som tilhører det norske fergeselskapet Fjord1 AS og som brukes som reserveferge på fergesambandene Aukra–Hollingsholmen, Solholmen–Mordalsvågen og Sølsnes–Åfarnes i Romsdal, og har base i Molde hvor hun til vanlig ligger i beredskap. Fergen ble bygd i 2002 av Gdańska Stocznia Remontowa i Gdańsk i Polen som verftets byggnummer 828, og ble opprinnelig levert for Fjord1 MRF (tidligere datterselskap i Fjord1) som satte fergen inn i rute på fergesambandet Sølsnes–Åfarnes i Romsdal.

MF «Eira» er den fjerde bilfergen som bærer dette navnet, og er rederiets andre polskbygde bilferge. Den første er søsterfergen «Volda» – også bygd i 2002.

Historie
--------

### Konstruksjon

31. januar 2002 ble fergen kjølstrukket ved Gdańska Stocznia Remontowa på øya Ostrów i Gdańsk som verftets byggnummer 828. Fergen ble sjøsatt som «Eira» ved verftet 6. juni 2002. MF «Eira» ble overlevert til sine eiere – Møre og Romsdal Fylkesbåtar (MRF) og Fjord1 Nordvestlandske – den 20. november 2002. Byggekostnaden for fergen var rundt 80 millioner kroner.

### Design

MF «Eira» og søsterfergen «Volda» var de første polskbygde bilfergene for Fjord1 MRF og er av skrogdesignet SKS 85. Søsterfergene ble bygget som moderne bil- og passasjerferger utformet av Remontowa Design Office (RMDC), samt med fremdrift og systemer i samsvar med regler og krav i den norske stiftelsen Det Norske Veritas (DNV). RMDC utviklet fergene basert på foreløpig grunnleggende prosjekt som var levert av klienten.

Søsterfergene «Eira» og «Volda» skiller seg fra de gamle bilfergene ved at det er skille mellom passasjerer og personbiler ved om bord- og ilandkjøring. I 2010 og 2011 fikk «Eira» og «Volda» to storesøstre – «Storfjord» og «Hjørundfjord». Disse store søsterfergene er basert på samme konsept som «Eira» og «Volda» (bare større og med et mer modernisert eksteriørdesign) og er av skrogdesignet SKS 116.

### Den blå bølgen

Under tiden da «Eira» ble bygget i Polen i 2002, var det også tid for å skifte til nye farger på ferger og hurtigbåter for Fjord1 MRF. Før «Eira» ble ferdigstilt og overlevert til MRF og Fjord1 Nordvestlandske, ble det påmalt en blå bølge helt fremme i baugen på styrbord side i begge endene på ferga.

Denne endringen på utseende til fergene i Fjord1 MRF falt ikke i god jord i MRF-miljøet i Møre og Romsdal. Det var mange avisinnlegg mot denne fargesettingen av MRF sine ferger og kravet var å kutte ut den blå bølgen på fergene. Alle fergene måtte være svarte med hvitt overbygg må vite, slik som de alltid hadde vært. Fjord1 gikk tilbake på dette og fergene slapp å bli malt med blå bølge. Så langt så var det bare «Eira» som var den eneste bilfergen som fikk påmalt denne blå bølgen. I motsetning til hurtigbåtene fikk alle denne bølgen og ingen klaget noe særlig på dette.

### Dåp

Etter medieoppstyret ble den blå bølgen på «Eira» overmalt med sort farge ved kaia på havneterminalen i Molde. Dette hendte i god tid før fergedåpen og presentasjonen av den nye Fjord1 MRF-logoen som fant sted 6. desember 2002. Gudmoren for dåpen var Solveig Linge Stakkestad. Et dikt skrevet av gudmoren ble presentert under dåpen, diktet finnes i dag på en plakat som er opphengt i salongen om bord. Diktet er skrevet på nynorsk ettersom rederiet Fjord1 bruker nynorsk som morsmål:

> "Ei ferje, på ein fjord, eit fast symbol i vårt vidstrakte fylke her i nord. Det er ei fagnadferd som gjer at vi er her. Eira, du ber tradisjon i MRF-flåten, namnet vert førd vidare på vår nye ferje ifrå Polen. Fagre fjell, elv til fjord. Naturen byr seg fram, med utsyn utan ord. Eira, stolt elv det er, som 4. båten namnet ber. Ferja Eira eg i dag er gudmor til, ei oppgave som er både stor og gild."
> 
> 
> "Gavmild er fjorden i solstille stunda. Kravstor når veret og vinden tek unna. Pløyer fjorden, legg sterke spor i gode grender. Vekst og næring, trivsel mellom folk vi har, - og er du i tanken snar - kan du skimte Eira den første som namnet bar. Det går ein tråd attende, når dampen kom og alt som kring han hende. Bindelekk mellom bygder mange, i ei tid som anna var. Dampen leita seg i leia fram, med folk og fe og mjølkespann. Folk og båt var sauma saman, til det verk som desse vann. Men nemnast må når krigens harde hand tok jarngrep på vårt land. Det store mistak gjorde Eira 2 til eit bombemål, det vart eit tragisk utfall for mange om bord."
> 
> 
> "Bilane kom, dei kravde sin plass. Bilferja Eira var ei som tok lass. Ho gjekk i rute, mykje inn i fjorden, men også lenger der ute. På indre strøk, du, ferja var for meg, og alle bygdene her inne du var oppom på din veg. Det var på Eira den første ferda mi, starta ut i skuleverda. Då, var det rygging på ferja! Alle hugsar vel det? Den kunsten måtte du meistre, elles kunne mannskapet, med rette, gneistre! Det var tunge tak frå sjø til land, generator transport til Tafjord, det var ei av dei tunge børene du vann."
> 
> 
> "Ferjene på fjorden, som skyttel i ein vev. Og gjev den teneste og service som folket krev. Nyvinning, utvikling ein del av vårt fag, og Eira kjem no til eit likandes lag. Eira vil såleis på rette måte, stå i fremste rekke i vår flåte. Eit staselegg bygg, og gudmora er trygg. For Polen har vist at dei kan det Eira blir bufast i vår lut av landet. Fjord og ferje er eit par. Vonar at Eira set gode far."
> 
> 
> "Eg helsar vår nye ferje idag. Velkomen, gjer deg kjend med fjordfylket vårt. Lukke på ferda har du alt fått."
> 
> 
> Solveig Linge Stakkestad, Gudmor
> 
> 

### Oljelekkasje

Like etter dåpen ble det oppdaget oljelekkasje og metallspon i propellanlegget, som tydet på videre utvikling fra problemet med propellanlegget etter overleveringen 20. november 2002. Dermed måtte jomfruturen utsettes og propellanlegget repareres. 20. desember 2002 ble reparasjonsarbeidet fullført og «Eira» var klar for å settes inn i rute på fergesambandet Sølsnes–Åfarnes søndag formiddag den 22. desember 2002.

Tjeneste historikk
------------------

22. desember 2002 startet «Eira» på sin jomfrutur med rutetrafikk på fergesambandet Sølsnes–Åfarnes. I desember 2008 ble «Eira» erstattet med «Julsund» ettersom sistnevnte hadde større åpent dekk og kunne ta flere vogntog og semitrailere. Fergen ble da flyttet til fergesambandet Ørneset–Magerholm hvor hun gikk i rute frem til juni 2012. Fra juni 2012 erstattet hun «Ivar Aasen» på fergesambandet Aukra–Hollingsholmen, der blant annet «Julsund» debuterte i forbindelse med utbyggingen av Ormen Lange-gassterminalen på Nyhamna.

20. januar 2020 ble «Eira» erstattet av den større pendelferga «Norangsfjord» og ble tatt ut av rute på Aukra–Hollingsholmen med kurs for hjemmehavnen Molde, hvor hun ville bli liggende ved Bolsønes Verft i beredskap og brukes som reserveferge i Romsdalsregionen på fergesambandene Aukra–Hollingsholmen, Solholmen–Mordalsvågen og Sølsnes–Åfarnes.

Tekniske spesifikasjoner
------------------------

MF «Eira»s profil idet ferga seiler ut fra Molde, 20. juli 2020. Foto: Isak Løvik 
### Størrelse og dimensjoner

MF «Eira» har en bruttotonnasje på 1 986 BT, en nettotonnasje på 595 NT og en lasteevne på 655 DWT. Fergen måler en største lengde (LOA) på 87,60 meter og en lengde mellom perpendikulærene (LPP) på 84,10 meter. Fergens største bredde måler 16,40 meter, mens bredde i riss måler 16,00 meter. Dypgående stikker fergen 3,85 meter, mens fergens dybde i riss (målt fra underkant av hoveddekksplaten til overkant av kjølplaten) måler 5,35 meter.

### Kapasiteter

MF «Eira» har en passasjerkapasitet på maksimalt 297 passasjerer og en kjøretøykapasitet på 87 PBE. Alternativt kan fergen ta 8,50 tonn trailere og 36 PBE.

### Maskin og fremdrift

Ved levering besto hovedmaskineriet på «Eira» av to Caterpillar 3512B dieselmotorer, hver med ytelse 1 250 kW ved 1600 rpm. Etter et verkstedopphold ved Båtbygg AS i Raudeberg i Vestland i oktober 2020, ble hovedmaskineriet byttet ut med to Caterpillar 3512C dieselmotorer, hver med ytelse på 1 120 kW ved 1800 rmp. Hjelpemaskineriet besto av to Caterpillar 3306 TA dieselgeneratorer, hver med ytelse på 174 kW ved 1500 rmp. Etter verkstedoppholdet i oktober 2020 ble disse erstattet av to nye Caterpillar dieselgeneratorer. Fremdriften besørges av to elektromotorer som driver hver sin respektive Schottel STP 1010 azimut-thruster.

### Klasse og register

Ved byggestart var «Eira» klasset i den norske stiftelsen Det Norske Veritas (DNV) frem til stiftelsen fusjonerte seg sammen med det tyske klassifikasjonsselskapet Germanischer Lloyd (GL) og dannet det internasjonale klassifikasjonsselskapet DNV GL i 2013. Fergen var klasset i DNV GL frem til klasseselskapet skiftet navn til DNV i 2021. Fergen har følgende klassenotasjon: +1A1 R4(nor) Car Ferry B RP E0 CLEAN PWDK.

MF «Eira» er registrert i Norsk Ordinært Skipsregister (NOR), som er en underavdeling i Sjøfartsdirektoratet.

Fergesamband betjent av «Eira»
------------------------------

| Periode | Fergesamband | Distrikt | Fylke | Meknader |
| --- | --- | --- | --- | --- |
| januar 2003 – desember 2008 | Sølsnes – Åfarnes | Romsdal | Møre og Romsdal | Ordinær ferge på sambandet |
| januar 2009 – juni 2012 | Sykkylven – Magerholm | Sunnmøre | Møre og Romsdal | Ordinær ferge på sambandet |
| juni 2012 – januar 2020 | Aukra – Hollingsholmen | Romsdal | Møre og Romsdal | Ordinær ferge på sambandet |
| januar 2020 – d.d. | Aukra – Hollingsholmen,
Solholmen – Mordalsvågen,
Sølsnes – Åfarnes | Romsdal | Møre og Romsdal | Reserveferge |

Galleri
-------

* MF «Eira» med avgang fra Sølsnes, 2008MF «Eira» med avgang fra Sølsnes, 2008
* Rampedekket på «Eira», 2008Rampedekket på «Eira», 2008
* MF «Eira» seiler ut fra Molde, 20. juli 2020.MF «Eira» seiler ut fra Molde, 20. juli 2020.
* MF «Eira» seiler ut fra Molde, 20. juli 2020.MF «Eira» seiler ut fra Molde, 20. juli 2020.

Referanser
----------

1. 1 2 3  NRK. «Nye BF Eira klar til drift». *NRK* **(norsk)**. Besøkt 1. november 2017.
2. 1 2 3 4 5 6  Sjøfartsdirektoratet. «Skipssøk - Sjøfartsdirektoratet». *www.sjofartsdir.no* **(norsk)**. Besøkt 28. oktober 2017.
3. 1 2 3 4  , IQ PL Sp. z o.o. «REMONTOWA S.A.». *www.remontowa.pl*. Arkivert fra originalen 7. november 2017. Besøkt 3. november 2017.
4. 1 2 3 4 5  «Double-ended Ferries SKS 85 | Remontowa Marine Design & Consulting Sp. z o.o.». *rmdc.rh.pl* **(engelsk)**. Arkivert fra originalen 7. november 2017. Besøkt 3. november 2017.
5. 1 2 3 4 5 6  «M/F "EIRA" og den blå bølga som forsvann». *borg-fotoblogg.blogspot.no*. Besøkt 1. november 2017.
6. 1 2  NRK. «Nye BF Eira klar til drift». *NRK* **(norsk)**. Besøkt 1. november 2017.
7. 1 2 3 4 5 6 7 8 9 10 11  «Fjordfähren in Norwegen». *www.fjordfaehren.de*. Arkivert fra originalen 7. november 2017. Besøkt 31. oktober 2017.
8. ↑  «Vessel details for: EIRA (Ro-Ro/Passenger Ship) - IMO 9261621, MMSI 259529000, Call Sign LLUT Registered in Norway | AIS Marine Traffic». *MarineTraffic.com* **(engelsk)**. Besøkt 31. oktober 2017.
9. ↑  «Cat 3512C». *Pon Cat* **(engelsk)**. 29. august 2018. Besøkt 18. mars 2023.

Eksterne lenker
---------------

* (en) IMO 9261621 – kategori av bilder, video eller lyd på Commons Rediger på Wikidata
* (en) MF «Eira» – Den internasjonale sjøfartsorganisasjonen Rediger på Wikidata